ستیہ راج

**ستیہ راج** (تمل: சத்யராஜ، اصل نام : رنگاراج سبیّا Rangaraj Subbiah ، پیدائش: 3 اکتوبر 1954ء ) ایک بھارتی تمل فلم اداکار، ہدایت کار اور فلم پروڈیوسر ہیں۔ انھوں نے 250 سے زائد فلموں میں اداکاری کی ہے، جن میں ایکشن، ڈراما اور مزاحیہ فلمیں شامل ہیں۔ وہ تمل ناڈو فلمی صنعت کے نمایاں فنکاروں میں شمار ہوتے ہیں اور فلم ’’پیریار ‘‘ (2007) میں ’’پیریار ای۔ وی۔ راماسامی‘‘ کے کردار پر شہرت حاصل کی۔ عالمی سطح پر انھیں فلم ’’باہوبلی: دی بیگننگ‘‘ اور ’’باہوبلی 2: دی کنکلوژن‘‘ میں ’’کٹپّا‘‘ کے کردار سے زبردست پہچان ملی۔

## ابتدائی زندگی

ستیہ راج 3 اکتوبر 1954ء کو چنئی، تمل ناڈو میں پیدا ہوئے۔ انھوں نے ابتدائی تعلیم سینٹ میری کنوینٹ اسکول، کوئمبتور سے حاصل کی اور سبربن ہائی اسکول، رام نگر سے میٹرک کا امتحان پاس کیا۔ بعد ازاں انھوں نے کوئمبتور گورنمنٹ آرٹس کالج سے بوٹنی (نباتیات) میں بی ایس سی کی ڈگری حاصل کی۔ ان کے کالج کے ساتھی مشہور ہدایت کار منی ونن تھے، جن سے ان کی دوستی نے بعد میں فلمی کیریئر میں اہم کردار ادا کیا۔

## ذاتی زندگی
ستیہ راج نے ماجیما سے شادی کی، ان کے بیٹے کا نام سبی راج ہے، جو ایک معروف تمل اداکار ہیں۔ وہ چنئی میں مقیم ہیں اور فلمی صنعت کے ساتھ سماجی کاموں میں بھی حصہ لیتے ہیں۔

## فلمی کیریئر

### فلموں ميں آمد
ستیہ راج نے اپنی فلمی زندگی کا آغاز 1978ء میں بطور معاون اداکار کیا۔ وہ پہلی مرتبہ فلم ’’اناکیلی‘‘ کی شوٹنگ دیکھنے گئے، جہاں ان کی ملاقات اداکار شیواکمار اور پروڈیوسر تروپور مینین سے ہوئی۔ اس ملاقات کے بعد وہ کومل سوامی ناتھن کے ڈراما گروپ سے منسلک ہو گئے۔ ان کی پہلی فلم ’’کوڈوگل ایلاٹھا کولنگل‘‘ تھی، اس کے بعد انھوں نے فلم ’’کناں اورو کائیکوزنتھائی‘‘ میں پروڈکشن مینیجر کے طور پر کام کیا، جس میں انھیں ایک مختصر کردار بھی ملا۔

### مقبولیت کا سفر
ہدایت کار سنتھانا بھارتی کے مطابق، ستیہ راج کو پہلی بار فلم ’’کدمائی کنیئم کٹپدو‘‘ میں مرکزی کردار ملا، جو کمل ہاسن کی پروڈکشن میں بنائی گئی تھی۔ ستیہ راج نے جلد ہی اپنی منفرد اداکاری، مکالمہ ادائیگی اور کرشماتی شخصیت کی وجہ سے شہرت حاصل کی۔ انھوں نے ’’ویڑمندی‘‘، ’’امیدھی پڑائی‘‘، ’’نڈگن‘‘، ’’مہا نڈگن‘‘ اور ’’پیرئار‘‘ جیسی کامیاب فلموں میں کام کیا۔ انھوں نے 1995ء کی فلم ’’ولادی ولن‘‘ میں تین الگ الگ کردار ادا کیے، جس کے ہدایت کار بھی وہ خود تھے۔

## باہوبلی میں کردار
ستیہ راج نے ہدایت کار ایس۔ ایس۔ راجامولی کی فلموں ’’باہوبلی: دی بیگننگ‘‘ (2015ء) اور ’’باہوبلی 2: دی کنکلوژن‘‘ (2017ء) میں ’’کٹپّا‘‘ کا یادگار کردار ادا کیا۔ یہ کردار بھارتی سنیما کی تاریخ کے مقبول ترین کرداروں میں شمار ہوتا ہے۔ فلم میں ان کا جملہ ’’کٹپّا نے باہوبلی کو کیوں مارا؟‘‘ ایک ثقافتی مظہر بن گیا۔

### نظریات
ستیہ راج سماجی مصلح ’’پیریار ای۔ وی۔ راماسامی‘‘ کے پرجوش پیروکار ہیں۔ وہ خود کو ’’ناستک‘‘ (ملحد) قرار دیتے ہیں اور اکثر اپنی فلموں کے ذریعے مذہب، عقیدے اور ذات پات کے نظام پر اپنے خیالات کا اظہار کرتے ہیں۔ ان کے نظریات پر مبنی فلم ’’پیریار‘‘ (2007) نے انھیں نہ صرف ایوارڈز بلکہ فکری پہچان بھی عطا کی۔

## فلموں کی فہرست

### بطور اداکار فلمیں

* مقبول تمل فلمیں
** 1978 – ستم اے کائل(بطور ’’وکی‘‘)پہلی فلم بطور ولن
** 1982 – تھیروپوگل تھیروتھ تھپادلم (بطور ’’لارنس‘‘) سلور جوبلی
** 1982 – مونڈرو موگھم(بطور ’’دھاڈی‘‘) ری میک ہندی فلم جان جانی جناردھن
** 1983 – سندھیپو(بطور ’’ڈینی‘‘) ہندی فلم نصیب کا ری میک
** 1984 – نان مہان آلا(بطور جگن ) ہندی فلم وشواناتھ کا ری میک
** 1984 – نوراواتھ نال (بطور جگن ناتھ) ری میک ہندی فلم 100 ڈیز
** 1985 – نان سگپو منیتھن (بطور ’’موہن راج‘‘)
** 1986 – مسٹر بھارت (بطور ’’گوپیناتھ‘‘) (ہندی فلم ترشول کا ری میک)
** 1987 – ویدھم پدیتھو (بطور ’’بالو تھیور‘‘) فلم فیئر بہترین اداکار تمل کا ایوارڈ
** 1988 – این بوموکٹی امووکو (بطور ’’ونود‘‘) نامزد: بہترین اداکار فلم فئیر ایوارڈ
** 1990 – نڈگن (بطور ’’راجا/ دیوراج‘‘) ہندی فلم پروفیسر کا ری میک ، تمل اسٹیٹ ایوارڈ
** 1993 – والٹر ویٹریل (بطور ’’والٹر ویٹریل آئی پی ایس ‘‘) ری میک ہندی فلم خوددار
** 1994 – امیدھی پڑائی (بطور ’’تھنگا ویلو/ اماواسی‘‘)دوہرا کردار، ری میک ہندی فلم جلاد
** 2004 – مہا نڈگن (بطور ’’ستیہ‘‘) مرکزی کردار
** 2007 – پیریار (بطور ’’پیرئار ای وی راماسامی‘‘)
** 2007 – اونبدھو روبائی نوٹو (بطور ’’مادھو پڈیاچی ‘‘) وجے ایوارڈ بہترین اداکار
** 2012 – نن بن (بطور ’’ویرومندی سنتھم ، وائرس‘‘) (فلم تھری ایڈیٹ کا ری میک)
** 2013 – راجا رانی (بطور ’’جیمز‘‘) فلم فیئر بہترین معاون اداکار
** 2014 – پوجائی (بطور ’’اے ڈی ایس پی شیوا کورنڈو‘‘)
** 2017 – میرسل (بطور ’’ڈی سی پی رتھناول‘‘)
** 2018 – نوٹا (بطور ’’مہیندرن‘‘)
** 2018 – کانا (بطور ’’مروگیسن‘‘) بہترین معاون اداکارفلم فئیر ایوارڈ
** 2019 – تھمبی (بطور ’’پی گنن مورتی‘‘) نامزد: بہترین معاون اداکار سیما ایوارڈ
** 2022 – لو ٹو ڈے (بطور ’’وینو شاستری‘‘)
** 2022 – کنیکٹ (بطور ’’آرتھر سموئیل‘‘)
** 2025 – قلی (بطور ’’راج شیکھر‘‘)

* مقبول تیلگو فلمیں
** 2013 – مرچی (بطور ’’دیوا‘‘) نامزد: بہترین معاون اداکار سیما ایوارڈ
** 2015 – باہوبلی: دی بیگننگ (بطور ’’کٹپّا‘‘) آئیفا ایوارڈ بہترین معاون کردار
** 2016 – نینو شیلجا (بطور ’’سرینیواس راؤ‘‘) نامزد: بہترین معاون اداکار فلم فئیر ایوارڈ
** 2017 – باہوبلی 2: دی کنکلوژن (بطور ’’کٹپّا‘‘) فلم فئیر ایوارڈ بہترین معاون اداکار
** 2019 – جرسی (بطور ’’کوچ مورتھی‘‘)

* مقبول ہندی فلمیں
** 2013 – چنائی ایکسپریس (بطور ’’درگیشورا اراگوسندرم‘‘)
** 2022 – رادھے شیام (بطور ’’پرم اہمسا‘‘)
** 2024 – منجیا (بطور ’’ایلوس کریم پربھاکر‘‘)
** 2025 – سکندر (بطور ’’منسٹر راکیش پردھان‘‘)
** 2025 – تھاما (بطور ’’ایلوس کریم پربھاکر‘‘)
* مقبول ملیالم فلمیں
** 2010 – اگاتھن (بطور ’’جنرل ہریندر ورما‘‘)
** 2015 – لیلیٰ او لیلیٰ (بطور ’’شہید قادر‘‘)
** 2023 – اوٹا (بطور ’’ائیر‘‘)
* مقبول کنڑا فلمیں
** 1985 – سبھاش وکرم (بطور ’’سمن‘‘)

### پروڈکشن اور ہدایت کاری
2007ء میں ستیہ راج نے فلم ’’لی‘‘ میں پروڈیوسر کے طور پر کام کیا، جس میں ان کے بیٹے سیبی راج نے مرکزی کردار ادا کیا۔ انھوں نے فلم ’’ولادی ولن‘‘ کی ہدایت کاری بھی کی، جو باکس آفس پر کامیاب ثابت ہوئی۔

## اعزاز

* * کلائمامنی ایوارڈ – تمل ناڈو حکومت کی جانب سے۔  
* * ایم۔ جی۔ آر ایوارڈ – فلم ’’نڈگن‘‘ میں بہترین اداکاری پر۔  
* * پیرئار ایوارڈ – فلم ’’پیریار‘‘ میں تاریخی کردار کے لیے۔  

## حوالہ جات


## بیرونی روابط

* 

زمرہ:بقید حیات شخصیات
زمرہ:1954ء کی پیدائشیں
زمرہ:تمل اداکار